P. Hrušovský, podpredseda NR SR: (2001-09-11):
V. Tkáč, poslanec: Vážený pán predsedajúci, vážený pán minister, vážený pán spravodajca, dámy a páni, pred niekoľkými hodinami som mal v rukách jeden zaujímavý materiál z vlády, Dzurindovej vlády, ktorý hovoril o monitoringu plnenia legislatívnych úloh a prístupového procesu k Európskej únii, a ako piktogram tam bol nažhavený granát alebo anarchistická bomba niekde od cárskeho Ruska s knôtom, ktorý „dutná“, a ten knôt, alebo tá bomba znamenala, ktorý rezort si neplní úlohy súvisiace s plánovaním legislatívnych úloh súvisiacich s predkladaním materiálov do vlády, do Legislatívnej rady vlády Slovenskej republiky i do Národnej rady vrátane toho, kde boli termíny uvedené o tom, ktoré právne predpisy už mali platiť, ktoré právne predpisy by mali byť v legislatívnom procese v Národnej rade. A dnes sme svedkami smršte skrátených konaní. Dovoľte, pán minister, aby pri všetkej úcte k vám, a to teraz nie je kompliment, to je pravda, som vyjadril poľutovanie nad vašou úlohou, ktorú ste museli zohrávať tým, že ste päťkrát či šesťkrát museli vstať a obhajovať to isté, prečo a ako je nevyhnutné tieto zákony dať v skrátenom legislatívnom konaní. Keď si premietnete monitoring prístupového procesu, kde veľké množstvo rezortov, ale aj ústredných orgánov štátnej správy neplní legislatívne kompetencie, sme svedkami naozaj chaosu, ktorý v legislatívnom procese a ešte v takých závažných otázkach existuje. A chcem sa opýtať, koľko energie venovalo ministerstvo vnútra príprave týchto dokumentov, pretože podľa platného kompetenčného zákona 347 o kompetenciách ústredných orgánov štátnej správy ministerstvo vnútra by malo koordinovať práce pri takýchto zásadných otázkach. A chcem sa opýtať, koľko váš predchodca vystúpení aj z hľadiska monitoringu okrem Lexu a Ľuby Lesnej mal vo vzťahu k reforme verejnej správy. Koľko ministerstvo vnútra odviedlo energie a energeticky pristupovalo k týmto kompetenčným úlohám v rámci platnej legislatívy, keď vo finále, nebyť tlaku Strany maďarskej koalície, náš predseda vlády sa zmenil na generálneho riaditeľa sekcie a zvolával štátnych tajomníkov jednotlivých rezortov za veľkej slávy a za obrovského mediálneho boomu a riadil prácu štátnych tajomníkov, ktorí mu pokorne nosili na tácke kompetencie, ktorých sa boli ochotní alebo neboli ochotní vzdať. Chcel by som sa v tejto súvislosti spýtať, čo a akým spôsobom sa ocení na úrovni ministerstva vnútra z hľadiska reformy verejnej správy? Máme tu reformných géniov, ktorých vyprodukovali niektoré pravicové médiá na Slovensku, ktorí nemajú obdobu v minimálne európskom formáte, a dostávame sa do situácie, že legislatívne zmätky dostávame na skrátené legislatívne konania, ale od tejto vládnej koalície to vôbec nie je nič nové. Pretože ak si spomeniete na stresy, ktoré sme mali pri novele ústavy, tak v podstate ide o opakované činnosti. 6. februára sme dostali 78 zmenených návrhov novely Ústavy Slovenskej republiky, z pôvodných 93 navrhovaných zmien. A po brutálnom fungovaní tohto parlamentu 23. februára ste hlasovali za novelu tejto ústavy. Čiže za 17 dní sa vyprodukovalo 78 zmien s tým, že v noci zo štvrtka na piatok pred hlasovaním sme dostali ďalšie zmeny, a to týkajúce sa práve prístupového procesu k Európskej únii. Chcem tým povedať, že toto nie je kvalitná práca vládnej koalície. A keď si spočítame aj ďalšie otázky týkajúce sa skráteného legislatívneho konania, daňovú ligu a daňové jazdecké preteky, ktoré si niektorí poslanci vládnej koalície vyprodukovali za posledné týždne, dostávame sa do situácie, že si treba naozaj vážne povedať, čo je so slovenskou štátnosťou, akým spôsobom túto štátnosť treba ochraňovať a akým spôsobom treba brzdiť tieto skutočne nehorázne postupy vládnej moci. Chcem v tejto súvislosti uviesť ďalej tiež to, že ak by sme do toho vmontovali návrh poslancov Kresťanskodemokratického hnutia, že treba redukovať počty rezortov a ministerstiev, a keby, nedajboh, ešte aj o týchto otázkach sme v súčasnosti začali diskutovať tiež skráteným konaním, pričom ja osobne podporujem redukciu ústredných orgánov štátnej správy, ale v tejto etape to všetko mať na stole, tak to je skutočne rok pred voľbami taká úžasná odvaha, že ja sa čudujem, že vás to ešte takto baví. A ono, samozrejme, občan vám to spočítava veľmi seriózne a jasne vo volebných preferenciách v tom, že sa skutočne rozkmitáva stabilita slovenskej štátnosti, že sú tu naozaj ohrozené princípy štátu v takomto zmysle slova. Dovoľte jeden konkrétny príklad v tejto súvislosti, pretože naozaj som ľudsky aj odborne presvedčený, že tu vôbec nemajú byť naplnené skutkové podstaty skráteného legislatívneho konania. Pred niekoľkými rokmi jeden český minister začal reformovať dávky sociálnej starostlivosti, premietnuté do oblasti sociálnej pomoci. V podstate nešlo o nič iné, len o to podobné, išlo o presun kompetencií, išlo o mechanizmy dávkové, ktoré znamenali, že konkrétne na Jindřišskej ulici v Prahe, už ju chceli premenovať aj po tom českom pánovi ministrovi, bol 750-metrový rad občanov. Ak si spočítam teraz, o aké zmeny kompetencií ide, akým spôsobom pán ministerský predseda so štátnymi tajomníkmi, lebo to je jeho návrh, tak to v médiách v podstate prezentovali, akým spôsobom dolaďuje tieto kompetencie, tak som presvedčený o tom, že tu skutočne dôjde k takému zásadnému postoju a zmenám vo vzťahu k postaveniu občana, že sú tu vážne ohrozené ľudské, občianske aj ústavné práva občanov Slovenskej republiky. Chcem tým povedať, že v tejto súvislosti sú tu naozaj ohrozené aj ľudské a občianske, aj pracovné práva zamestnancov štátnej správy, ale aj zamestnancov samosprávy a obcí a miest. Chcel by som v tejto súvislosti uviesť, že včera, tuším, bratislavskí funkcionári miestnej samosprávy reklamovali, že váš návrh je centralistický, že uberá mestským častiam kompetencie, práve naopak, že ich presúva na magistrát. Teda o akej dekoncentrácii a o akej decentralizácii tu niektorí ľudia pri 5-dňovom prerokúvaní hovoria? Pričom máte stále na krku nôž Strany maďarskej koalície, ak to do 30. septembra nebude, už sa ani maďarská koalícia nezíde a vystupuje z vládnej koalície. Opäť roztrasená štátnosť, pretože politické štruktúry sú ohrozené rozpadom vládnej koalície a zmenou ústavných pomerov síl v Národnej rade a vytvára sa možnosť predčasných volieb. Teda toto je atmosféra, v ktorej sa rokuje, toto je atmosféra, v ktorej hlas opozície vládnych poslancov dnes nezaujíma. O to tu práve ide. Ak si spočítame skutočne prístup k tvorbe práva, ak jeden z rezortov, nebudem ho menovať, nie je to nutné, napíše, že neplní plán legislatívnych úloh v súvislosti s acquis communautaire, s prístupovým procesom preto, lebo, čuduj sa svete, dochádza k neúmernému pohybu zamestnancov legislatívnych útvarov. Tak na kom stojí tento štát? Na štátnikoch alebo na zamestnancoch legislatívnych útvarov? Chcem sa teraz ďalej spýtať, že fungujú tu alebo sú pripravené ďalšie otázky týkajúce sa verejnej služby a štátnej služby. Ja obdivujem odvahu najvyššie postaveného generálneho riaditeľa sekcií pána predsedu vlády Dzurindu, ktorý koordinuje štátnych tajomníkov, obdivujem vašu odvahu aj predložiť takéto návrhy zákonov v situácii, keď tu chýba reforma štátnych rozpočtových a príspevkových organizácií, vážení. Systémové väzby takýchto prístupov, ktoré dnes predvádzate, dokumentuje evidentne to, že M.E.S.A. 10 zlyhala, pretože to nie je vládny návrh, to je návrh, znovu opakujem, generálneho riaditeľa vládnej sekcie pána Dzurindu, ktorý stál na čele štátnych tajomníkov a M.E.S.A. 10. Veď existujú jasné dôkazy, pán poslanec Pittner to môže potvrdiť, akým spôsobom opustil kompetencie ministerstva vnútra a akým spôsobom vlastne tomu nezabránil, že jednotlivé ústredné orgány štátnej správy ministerstva písali odpovede na reformu verejnej správy do M.E.S.A. 10. Ministerstvo, ústredný orgán štátnej správy, reaguje dotazníkovým spôsobom na pochybnú organizáciu, občianske združenie, či čo, to ja neviem. Chcem povedať, že toto je otázka slovenskej štátnosti alebo hocijakej inej štátnosti, aby si ústredný orgán štátnej správy štátnickú záležitosť vybavoval poštou cez občianske združenie? A máme na stole päť či šesť zákonov, už sa v tom nikto nevyzná, máme tzv. kompetenčný zákon, alebo presun kompetencií, ktorý je totálne pochybný vo vzťahu k obciam, kde je totálne pochybný k samospráve, vyšším územným celkom, je totálne pochybný z hľadiska jednotlivých kompetencií. Pretože tie kompetencie treba zabezpečiť z hľadiska normálnej administratívnej etiky a slušnosti, prosím vás. V každom civilizovanom štáte, dokonca aj v komunistickom štáte musel štátny orgán reagovať, odpovedať do 30 dní občanovi na jeho podanie. Ja sa pýtam: Akým spôsobom chcete teraz rozfázovať jednotlivé presuny kompetencií, keď sú tam kompetencie stavané až do roku 2004? Akým spôsobom príde na stôl návrh zákona o štátnom rozpočte na rok 2002? Bude v tomto zákone o štátnom rozpočte? A s veľkou slávou vláda vraj schválila jednotne štátny rozpočet, teda návrh na budúci rok, a dnes ešte riešime presun kompetencií, ktoré vlastne budú meniť aj podstatu financovania v tejto krajine. Prečo tam absentuje reforma, už sa opakujem, štátnych rozpočtových a príspevkových organizácií? Ťažkotonážne socialistické, komunistické rozpočtové pravidlá financovania dnes platia na Slovensku skoro tak, ako platili za Husáka, či za koho. Prečo neprebieha zároveň aj reforma financovania a prípravy štátneho rozpočtu, aby aj obce, mestá a príprava rozpočtov na budúci rok boli, povedal by som, v určitej symbióze s týmito zmenami. A týchto otázok je tu milión a evidentne je jasné, že táto reforma je nezvládnutá, je to reforma, ktorá je „spackaná“, je to reforma, ktorú v konečnom dôsledku musí riešiť generálny riaditeľ vládnej sekcie Mikuláš Dzurinda so štátnymi tajomníkmi, je to reforma, ktorá je antireformou a ktorá evidentne dokazuje, že reformný potenciál tejto koalície je mínusový, reformný potenciál vlády Mikuláša Dzurindu je mínusový a je protispoločenský. Toto sú tie zásadné otázky a problémy, ktoré si musíme povedať v čase, keď sa máme o týchto zákonoch tu zdržiavať a zároveň čakať na ďalšie materiály týkajúce sa prípravy štátneho rozpočtu, záťaže novej vlády, ktorá vzíde z volieb v roku 2002, pretože ich táto vláda bude absorbovať, tieto zákony, ich účinnosť a presun kompetencie tam tak, aký je. Vrátim sa k českej skúsenosti. Nie sú zabezpečené materiálne podmienky takejto transformácie, tzv. decentralizácie, nie sú zabezpečené práva a povinnosti a nie sú zabezpečené záväzky týkajúce sa celého balíka presunu týchto kompetencií. Ak si dnes samospráva a niektorí ľudia zo ZMOS-u alebo z ďalších týchto inštitúcií myslia, že vyhrali, tak sa veľmi mýlia. Pretože tu sa nedecentralizuje, pán poslanec Hort, tu nie je už a nedecentralizujú sa tu len kompetencie, ale decentralizujú sa tu aj nepríjemnosti, dlhy, záväzky a záťaže, ktoré v jednotlivých týchto kompetenciách sú, samozrejme, v nadstavbe napojené. A táto kvantifikácia v týchto materiáloch skutočne chýba, preto som absolútne presvedčený, že § 89 zákona o rokovacom poriadku absolútne nie je naplnený a že každý postup pri hlasovaní o týchto zákonoch týkajúcich sa reformy verejnej správy je protizákonný, a je mi ľúto, že to musí byť až na pôde Národnej rady Slovenskej republiky. Ďalšie výhrady sa pokúsim predniesť potom v prípade druhého čítania. Chcel by som v tejto súvislosti naozaj navrhnúť, aby sa stiahli tieto materiály, vrátili vláde na prepracovanie, aby sa pripravila seriózna reforma, ale už pre budúcu vládu, a nie pre túto vládu, ktorá s mínusovým reformným potenciálom nivočí štátnu správu, a tým aj postavenie občanov a štátnosti Slovenskej republiky. Ďakujem za pozornosť. (Potlesk.)